Document ID: 32010D0456

DECIZIA COMISIEI
din 17 august 2010
de derogare de la Regulamentul (CE) nr. 687/2008 în ceea ce privește termenele de livrare și preluare a cerealelor pentru intervenție în Finlanda în anul de comercializare 2009-2010
[notificată cu numărul C(2010) 5659]
(Numai textele în limbile finlandeză și suedeză sunt autentice)
(2010/456/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (1), în special articolul 43 litera (a), coroborat cu articolul 4,
întrucât:
(1)
Regulamentul (CE) nr. 687/2008 al Comisiei din 18 iulie 2008 prin care se stabilesc procedurile de preluare a cerealelor de către agențiile de plăți sau de către agențiile de intervenție și metodele de analiză pentru determinarea calității cerealelor (2) prevede că, în cazul în care o ofertă este admisibilă, operatorilor li se comunică în cel mai scurt timp posibil programul de livrare. În acest scop, articolul 2 alineatul (4) primul paragraf din regulamentul respectiv prevede că, în cazul altor cereale decât porumbul, ultima livrare la centrul de intervenție pentru care a fost depusă oferta trebuie să se efectueze cel târziu la sfârșitul celei de a patra luni care urmează lunii în care a fost primită oferta, dar nu mai târziu de 31 iulie în cazul Finlandei.
(2)
Articolul 6 alineatul (6) din Regulamentul (CE) nr. 687/2008 prevede că, în cazul altor cereale decât porumbul, ultima preluare trebuie să se efectueze cel târziu la sfârșitul celei de a doua luni care urmează lunii în care a avut loc ultima livrare menționată la articolul 2 alineatul (4) primul paragraf, dar nu mai târziu de 31 august în cazul Finlandei.
(3)
Articolul 7 alineatul (1) din Regulamentul (CE) nr. 687/2008 prevede pentru efectuarea analizelor caracteristicilor fizice și tehnologice un termen de douăzeci de zile lucrătoare de la constituirea mostrei reprezentative.
(4)
Recolta de cereale din Finlanda a atins, în anul de comercializare 2009-2010, nivelul record de 4,3 milioane de tone, din care 2,2 milioane de tone de orz. Ca urmare a situației pieței cerealelor în Finlanda, caracterizată de niveluri ale prețurilor de producție relativ joase și mai mici decât prețurile de intervenție, în cursul anului de comercializare 2009-2010 au fost oferite în această țară cantități importante pentru intervenție: aproximativ 823 000 de tone, din care 796 000 de tone de orz și 27 000 de tone de grâu. Ultimele statistici disponibile, întocmite la 1 iulie 2010, arată o cantitate totală de cereale pentru intervenție, preluată de la începutul perioadei de intervenție, de aproximativ 573 000 de tone, din care 566 000 de tone de orz și 7 000 de tone de grâu. Prin urmare, mai rămâne încă o cantitate neneglijabilă oferită pentru intervenție, care trebuie să fie livrată și analizată în vederea preluării pentru intervenție.
(5)
La 24 iunie 2010, Finlanda a informat serviciile Comisiei că identificarea capacităților de stocare suplimentare, necesare pentru a face față ofertelor abundente de cereale pentru intervenție, a necesitat timp, generând o anumită întârziere. În consecință, pentru anul de comercializare 2009-2010, autoritățile finlandeze solicită prelungirea datei limită de livrare a cerealelor până la 30 septembrie 2010 și a datei limită de preluare a cerealelor până la 31 octombrie 2010, precum și prelungirea termenului de efectuare a analizelor de calitate.
(6)
Având în vedere circumstanțele invocate și pentru a permite preluarea adecvată a cerealelor oferite pentru anul de comercializare 2009-2010, este justificat să se dea curs cererii Finlandei, acceptând, prin derogare de la Regulamentul (CE) nr. 687/2008, prelungirea perioadei de livrare, a termenului pentru efectuarea analizelor calitative, precum și a perioadei de preluare a produselor oferite pentru intervenție în acest an de comercializare.
(7)
Este necesar să se prevadă, pentru ofertele depuse în Finlanda în anul de comercializare 2009-2010, aplicarea măsurilor prevăzute de prezenta decizie.
(8)
Măsurile prevăzute de prezenta decizie sunt conforme cu avizul Comitetului de gestionare a organizării comune a piețelor agricole,
ADOPTĂ PREZENTA DECIZIE:
Articolul 1
Prin derogare de la articolul 2 alineatul (4) primul paragraf din Regulamentul (CE) nr. 687/2008, pentru anul de comercializare 2009-2010, ultima livrare de cereale oferite pentru intervenție în Finlanda trebuie să se efectueze cel târziu la 30 septembrie 2010.
Articolul 2
Prin derogare de la articolul 6 alineatul (6) din Regulamentul (CE) nr. 687/2008, pentru anul de comercializare 2009-2010, ultima preluare de cereale oferite pentru intervenție în Finlanda trebuie să se efectueze cel târziu la 31 octombrie 2010.
Articolul 3
Prin derogare de la articolul 7 alineatul (1) din Regulamentul (CE) nr. 687/2008, pentru anul de comercializare 2009-2010, termenul pentru analizarea caracteristicilor fizice și tehnologice ale mostrelor în Finlanda este de treizeci de zile lucrătoare.
Articolul 4
Prezenta decizie se aplică ofertelor pentru intervenție depuse pentru anul de comercializare 2009-2010.
Articolul 5
Prezenta decizie se adresează Republicii Finlanda.
Adoptată la Bruxelles, 17 august 2010.

Labels: 3
18
17
6